AfriForum behaal oorwinning vir polisiereservisteMarnus Kamfer (links) en Ian Cameron (regs) van AfriForum het Woensdag ‘n oorwinning vir polisiereserviste landwyd behaal. Foto: Verskaf. Die Noord-Gautengse hooggeregshof het Woensdag die burgerregte organisasie AfriForum se aansoek toegestaan om die Suid-Afrikaanse Polisiediens (SAPD) te dwing om polisiereserviste verbonde aan die Kameeldrift-polisiestasie, noord van Pretoria, vir hul jaarlikse bevoegdheidsopleiding te stuur, sodat hulle voortaan reserviste kan bly. Tot dusver het die SAPD geweier of gesloer om reserviste op te lei en bestaande beamptes vir heropleiding te stuur. Gevolg kon reserviste die SAPD nie na behore ondersteun nie, aangesien hulle kragtens wetgewing onbevoeg is om vuurwapens te hanteer. Die polisie het nie AfriForum se aansoek teengestaan nie. “Die oorwinning in die hof is ŉ saak wat werklik groot waarde kan inhou vir reserviste landswyd. Dit skep ŉ geleentheid waar ons sê die polisie is verantwoordelik vir die opleiding van reserviste.” Cameron meen dit is nie reg dat die SAPD aanvoer reserviste is onbevoeg en moet hulle wapens teruggee, terwyl die polisie eintlik die instansie is wat die nodige opleiding aan reserviste in die eerste plek moet verskaf nie. Sedert 2010 was daar ŉ 83% afname in die getal reserviste wat werksaam is in Suid-Afrika. “Ons kan ŉ reuse-impak teen misdaad maak as ons dié 63 000 reserviste kan terugkry wat nog in 2010 saam met die polisie gewerk het in hierdie land,” het hy bygevoeg. Volgens Cameron het die SAPD verder op verskeie geleenthede aangedui dat hulle nie oor die mannekrag, en dus vermoë, beskik om hul grondwetlike mandaat uit te voer om mense in die land veilig te hou nie. “Hierdie hofuitspraak bemagtig reserviste en verseker dat daar ’n groter teenmisdaadmag beskikbaar is om misdaad te beveg. “AfriForum se aansoek verplig die SAPD om toe te sien dat reserviste in Kameeldrift die bevoegdheidsheropleiding voltooi, soos bepaal deur die relevante wetgewing. “Dit is vir ons ŉ groot oorwinning om misdaadstatistieke om te swaai, veral in die Kameeldrift-gebied – wat die afgelope tyd swaar onder ŉ vlaag van misdaad gebuk gaan – wat hoofsaaklik plaasaanvalle insluit,” het Cameron gesê Marnus Kamfer, regs-en-risikobestuurder by AfriForum se gemeenskapsveiligheidafdeling, meen hierdie bevel maak die deur vir soortgelyke aansoeke op nasionale vlak oop en het dus betrekking op alle reserviste in die land.